**Predkladacia správa**

Nadväzne na zákon č. 431/2002 Z. z. o účtovníctve v znení neskorších predpisov (ďalej len „zákon o účtovníctve“) platný od 1. 1. 2003 Sociálna poisťovňa zostavila účtovnú závierku k 31. 12. 2022.

Súčasťou návrhu účtovnej závierky Sociálnej poisťovne v súlade s § 123 ods. 2, písm. f) zákona o sociálnom poistení je správa o kontrolnej činnosti Dozornej rady Sociálnej poisťovne za rok 2022.

V súlade s § 122 ods. 4 písm. c) tretím bodom zákona č. 461/2003 Z. z. o sociálnom poistení v znení neskorších predpisov (ďalej len „zákon o sociálnom poistení) generálny riaditeľ Sociálnej poisťovne návrh účtovnej závierky predložil návrh účtovnej závierky so stanoviskom Dozornej rady Sociálnej poisťovne k tomuto návrhu na schválenie vláde Slovenskej republiky (ďalej len „vláda“) a po schválení vládou (Uznesenie vlády Slovenskej republiky č. 248/2023 z 24. 5. 2023; Uznesenie Výboru Národnej rady Slovenskej republiky pre financie a rozpočet č. 470 zo 6. 6. 2023 a Uznesenie Výboru Národnej rady Slovenskej republiky pre sociálne veci č. 277 z 13. 6. 2023; číslo parlamentnej tlače 1728) na schválenie Národnej rade Slovenskej republiky v termíne určenom na predloženie návrhu štátneho záverečného účtu.

Návrh účtovnej závierky Sociálnej poisťovne za rok 2022 predkladáme opätovne z dôvodu jeho neprerokovania v pléne Národnej rady Slovenskej republiky v VIII. volebnom období z dôvodu zmeny volebného obdobia.

Neukončením schvaľovacieho procesu nebolo možné vykonať finančné a účtovné operácie, a to najmä:

* vyrovnať výsledok hospodárenia v schvaľovaní k 31.12.2022 (strata) s účtom účtovej skupiny 90 – fond dlhodobého majetku vo výške 110 728,62 eur (§8 opatrenia Ministerstva financií Slovenskej republiky č. MF/24035/2005-74)
* a vykonať prevod zostatku správneho fondu nevyčerpaného k 31.12.2022 vo výške 33 821 516,46 € do 10 dní od schválenia účtovnej závierky Sociálnej poisťovne do rezervného fondu solidarity (§ 168 ods. 4 zákona č. 461/2003 Z. z. o sociálnom poistení)